Pia Kjærsgaard (DF), 2023-11-30:
Tak for det, og tak for debatten.
Må jeg bruge lidt tid på bare lige at sige noget til et par af ordførerne?
Man har jo kun de to bemærkninger.
Har fru Zenia Stampe slet ikke fattet, at man ikke kan fravælge det?
Altså, det er jo ikke mærket, og det er det, der er problemet.
Til hr. Peter Skaarup vil jeg sige, at ja, jeg er faktisk ret interesseret i, hvilken stillingtagen hr. Peter Skaarup har til de forskellige forslag, som han selv har været med til at fremsætte på et tidspunkt og nu åbenbart ikke rigtig synes om.
Det er jo ikke det første forslag.
Vi oplever jævnligt, at hr. Peter Skaarup, Dansk Folkeparti, mente noget, og at hr. Peter Skaarup, Danmarksdemokraterne, mener noget andet.
Jeg synes jo fortsat, det er underligt.
Men tilbage til forslaget.
Når man er i kontakt med kommunale institutioner, børnehaver, vuggestuer, sygehuse osv., får man meget ofte serveret halalslagtet kød.
Halalslagtning er en islamisk rituel slagtning, hvor man igennem slagteriet betaler for en halalcertificering og derudover slagter kødet, mens man fremsiger en islamisk bøn.
Det er en halalcertificering, som kanaliserer penge til islamiske organisationer, som efterfølgende kan bruge pengene til at fremme islamisme i Danmark såsom imamer og drift af moskéer og friskoler.
Dansk Folkeparti fremsatte i foråret 2023 et forslag om at forbyde institutionerne at servere halalslagtet kød.
Der var kun et parti, der støttede vores forslag, nemlig Nye Borgerlige, og tak for den støtte.
Resten af Folketingets partier, Socialdemokraterne, Danmarksdemokraterne, Venstre osv., stemte desværre imod.
Det er underligt nok, for de selv samme partier siger ellers, at de ønsker en stram udlændingepolitik, men tydeligvis er det mere i tale end i ord.
Som konsekvens af at der ikke findes et flertal i Folketinget for at forbyde halalslagtet kød i landets institutioner, har vi behandlet det her forslag, som i al sin enkelhed handler om, at man skal kunne fravælge halalslagtet kød.
Det bør være fornuft for enhver, at danske institutioner ikke skal støtte en islamisering af Danmark, ligesom det bør være fornuft for enhver, at man selvfølgelig selv skal kunne vælge, sådan at man kan fravælge halalslagtet kød.
Når man underligt nok har valgt, at der skal være mulighed for at få halalslagtet kød i danske institutioner,
skal det selvfølgelig også være sådan, at de samme partier, der hylder tilvalget, ligeledes hylder fravalget, hvis man ikke ønsker halalslagtet mad.
Det tror jeg faktisk der er rigtig mange der gerne vil kunne fravælge, og selvfølgelig ønsker vældig mange ikke at støtte en udbredelse af islam i Danmark.
Når vi har fremsat det her beslutningsforslag frem for at lade det være et kommunalt anliggende, drejer det sig selvfølgelig om, at man gerne ser et Danmark i balance, altså således, at der ikke skal være forskel på, hvilken kommune man nu engang bor i, og om man dér har mulighed for at fravælge islam og den dertilhørende bøn.
For lader vi kommunerne selv vælge, ender vi desværre med et Danmark i ubalance, hvor kommunerne tilbyder forskellige standarder.
Præcis derfor skal det være et anliggende for Folketinget at beslutte, at alle danskere naturligvis skal kunne fravælge halalslagtet kød nu, når det selv samme Folketing desværre ikke ønsker helt at forbyde det.
Jeg bliver nødt til endnu en gang at præcisere, at det ikke alene handler om det, at det er halalslagtet.
Det er ikke alene det, at man ikke bryder sig om, at der bliver sagt en bøn, eller at dyret bliver behandlet på en eller anden anderledes måde.
Det er altså også det, at der hver evig eneste gang går penge til islamiske trossamfund og går penge til den arabiske verden.
Altså, det synes jeg er meget, meget væsentligt i forhold til det her, og det er også det, som partierne har taget stilling til her i dag under behandlingen.
Derfor synes jeg selvfølgelig, det er ærgerligt, at der kun er et parti, der støtter Dansk Folkepartis forslag, men tak for det.
Så må vi så se, hvordan det ser ud hen ad vejen.
Det bliver nok ikke sidste gang, Dansk Folkeparti fremsætter det her forslag.